## 1. Innledning, hensikt med dokumentet

Hensikten med dette dokumentet er å rapportere om erfaringene i “prosjekt EpN, fase 2” så langt (mars 2023). Vi ønsker særlig å finne ut om det er avdekket utfordringer eller usikkerheter i prosjektet som gjør at vi bør ta en midlertid pause i utrullingen av EpN ved UiO mens vi løser disse utfordringene.

## 2. Bakgrunn for prosjekt “EpN UiO, fase 2”

UiO ønsker å ta i bruk det digitale emneplanleggingsverktøyet EpN, levert av Sikt (Kunnskapssektorens tjenesteleverandør, tidligere Unit). Med EpN får UiO en helhetlig digital arbeidsflyt for emneinformasjon, fra emnet opprettes/revideres og til det kommer ut på uio.no. Prosjektet innfører EpN på et utvalg av UiOs fakulteter (UV, SV, HF), pluss sentrene STK og SUM. Disse fakultetene/sentrene skal ta i bruk EpN for planlegging/revidering av emneporteføljen sin f.o.m. høsten 2023.

## 3. Prosjektets viktigste leveranser

* Etablere prosjektgruppe og styringsgruppe for EpN UiO, fase 2
* Revidere felles UiO-mal for emnebeskrivelser (ikke gjennomført)
* Kartlegge rutiner for emnearbeidet ved UiOs deltakerfakultet
* Lage forslag til forvaltningsstruktur for EpN-arbeidet ved fakultetene
* Lage opplæring og veiledninger, gjennomføre opplæring
* Ev. gå over til nytt FS-API for publisering av emnebeskrivelser i Vortex fra FS (ikke gjennomført)

## 4. Oppnåelse av prosjektets mål

Prosjektmålet er å lage en arbeidsflyt (tidsplan, veiledninger etc.) som gjør UiOs deltakerfakulteter i stand til å ta i bruk EpN for planlegging/revidering av emneporteføljen sin f.o.m. høsten 2023.

## 5. Evaluering av prosjektet så langt (mars 2023)

### Suksessfaktorer

* Informasjonsstrategi: EpN-informasjon har blitt gitt i flere ulike nettverk og på flere nivåer
* Gode fakultetskoordinatorer (med oversikt over egen organisasjon, nettverk, er tilgjengelige)
* Ledelse er lett tilgjengelig for prosjektledere (prosjekteier, styringsgruppe, personalleder for prosjektledere)
* Tilgang på ressurser fra UiO IT, SADM og AKS inn i prosjektgruppa.
* Jevnlige møtepunkter (prosjektgruppe, fakultetskoordinatorer, styringsgruppe, prosjekteier)
* Tilgang på kompetanse om EpN-system/emnearbeid, og på prosjektledelse (prosjektledere, frikjøpt fra MN)
* Gode, felles EpN-veiledninger med medfølgende ressurser (personer) til å vedlikeholde sidene.
* EpN fremstår som et intuitivt system som er enkelt å sette seg inn i.

### Utfordringer og usikkerhet

#### Teknisk løsning

* + Ikke støtte for “sentraliserte” og forhåndsdefinerte fellestekster i EpN.
  + Ikke støtte i EpN for å jobbe med emner utenom “vinduet før” gjeldende semester.
  + UiOs publiseringsløsning produserer én til to index-filer per emne per semester (lagres i emnemappen). Det vil på sikt bli uoversiktlig. Tidligere versjoner av emnebeskrivelsene er heller ikke tilgjengelig for studentene i Vortex. Informasjonsarkitekturen for emnebeskrivelser og semestermapper har ikke blitt tilpasset det faktum at det blir semestervise emnebeskrivelser
  + Sårbar informasjonsarkitektur: Vi er avhengige av enkeltpersoner, koordinering og oppdateringer av konfigurasjonen hver gang vi skal sette opp for et nytt semester med EpN/Vortex. Ideelt sett burde vi ha en løsning i Vortex der vi bare hentet ut alle fremtidige emnebeskrivelser automatisk etter hvert som semestrene kom.
  + Ikke mulig å se forhåndsvisning av hvordan emnesiden vil se ut på nett. Forhåndsvisning ville gjort det enklere å kvalitetssikre emnebeskrivelsene. Først må emnet gjennom EpN, deretter kan man lese korrektur i Vortex og rette i FS. Dette er en prosess som er sårbar for feil i tillegg til at den er ressurskrevende.
  + Bytte fra Studieinfo2-API til nytt FS-API? (Mulighet for å vise frem flere FS-data).
  + Ønske om å skrive referanse i EpN til en emnegruppe på samme måte som man skriver inn referanse til emne og program.
  + Med EpN feedes emneoverlapp direkte fra FS til Vortex, og for emner med mange overlapp kan listen bli uoversiktlig. Emnesidene viser dessuten ikke hvilket tidsrom et emneoverlapp gjelder for [EpN-prosjektet jobber med løsning mars 23].
  + Emnesidene har flere underoverskrifter på nivå 3 som ikke kommer fra en infotekst i FS, men som er lagt inn av fakultetene selv. Eksempel: “Obligatoriske forhold i undervisningen”. Slike overskrifter er ikke en del av emnemalen til UiO. Bør vi ta en gjennomgang av disse “selvkomponerte” overskriftene, ev. slette dem og flytte innholdet innunder andre overskrifter?
  + Er de fellestekstene vi nå står igjen med på EpN-sidene endelige? Er det flere som kan «ivaretas andre steder» som med eksamens-fellestekstene? Bør vi ta en gjennomgang/gjøre en slik kartlegging?

#### Kommunikasjon

* + Mer fokus på “kommunikasjonsfaglig” opplæring fra AKS i hvordan fakultetene kan skrive gode emnebeskrivelser mtp klarspråk, universell utforming etc.
  + Mer fokus på informasjon om hvorfor og hvordan vi har endret emnemalen (f.eks. At vi har fjernet administrativ info).
  + Eksisterende Vortex-veiledninger for emne-revidering har ikke vært oppdatert med tanke på EpN.

## 6. Viktige læringspunkter

* Dokumentasjon av prosess er viktig for ev. fremtidige prosjektledere (jf. valgene som ble tatt om å fjerne/flytte informasjon under “Eksamen” i 2019).
* Krav om universell utforming og klarspråk er viktig også i arbeidet med EpN. Vi (AKS) bør også kunne gi gode alternative løsninger for innhold som må omorganiseres.

For å hente ut alle viktige læringspunkter trenger vi en skikkelig sluttevaluering av prosjekt “EpN UiO, fase 2”. Sluttevalueringen må bl.a. involvere studiekonsulentene/faglærerne som har jobbet i EpN. Dette dokumentet er en *underveisevaluering* for å vurdere hvorvidt vi skal rulle ut EpN på resten av UiO (Medfak, OD, JF, TF, og Den internasjonale sommerskole). Vi klarer derfor ikke å hente ut alle viktige læringspunkter i denne evalueringen.

Prosjektet tenker å gjennomføre en sluttevaluering av “EpN UiO, fase 2“ før eller rett etter sommeren 2023. På dette tidspunktet har vi vært gjennom alle de “sentrale fasene” av prosjektet (forberedelser, arbeid i EpN, korrektur av index-filer, publisering) og har forhåpentlig det kunnskapsgrunnlaget vi trenger for å gjøre sluttevalueringen. En slik sluttevaluering vil involvere prosjektgruppe, styringsgruppe, fakultetskoordinatorer samt instituttene som har jobber i EpN. Prosjektet har ennå ikke en detaljert plan for hvordan sluttevalueringen skal gjennomføres, men vi ønsker at en del av evalueringen blir et standardisert spørsmålssett som går til instituttene som har jobbet i EpN. På den måten er det forhåpentlig mulig å få tilbake statistikk på hva som har fungert bra/dårlig og ev. gjøre endringer før de neste fakultetene skal i gang med EpN. Prosjektgruppa utarbeider detaljene for sluttevalueringen sammen med fakultetskoordinatorene og styringsgruppa.

## 7. Forslag til videre utrulling av EpN

### Tidsplan

Prosjektgruppa foreslår at UiOs resterende fakultet (MED, JUS, TF, OD og Den internasjonale sommerskole) tar i bruk EpN for publisering av sine emner f.o.m høsten 2024. Prosjektgruppa foreslår at den samme prosjektgruppa og styringsgruppa (med noen justeringer) også jobber med en slik “fase 3” av EpN-prosjektet. For å komme i mål med tidsplanen, må prosjektet “EpN UiO, fase 3” starte jobben med onboarding av de resterende 4 fakultetene før, ev. rett etter, sommerferien 2023. Planen er at fakultetene som er med i denne siste runden begynner å jobbe i EpN ca 1/12 2023. En av prosjektlederne fra MN vil være i permisjon høstsemesteret 2023 og deler av vårsemesteret 2024. Denne prosjektlederen er tenkt delvis erstattet av 2 ressurspersoner fra MNs studieplan-gruppe i den perioden permisjonen varer.

### Tekniske utfordringer og utrulling

Prosjektgruppa mener at det er viktig at vi løser de utfordringene vi har identifisert i EpN-prosjektet (punkt 5 b)[[1]](#footnote-1). Noen av utfordringene kan vi å løse *før* utrulling på de siste fakultetene, f.eks. det å lage en kommunikasjonsfaglig “opplæringspakke” til fakultetene. Andre av utfordringene, f.eks. utfordringen med at publiseringsløsning produserer én til to index-filer per emne, er utfordringer det vil ta lenger tid å løse. Prosjektet kommer til å lage en liste over hvilke av utfordringene vi bør løse før siste utrulling (fase 3), og hvilke utfordringer som må løses på sikt. Prosjektet understreker at viktigheten av å løse de tekniske utfordringene bare blir mer presserende jo flere fakultet som tar i bruk EpN. Prosjektet mener samtidig at ingen av utfordringene under punkt 5 b) er så store at de bør stanse utrullingen av EpN ved UiO. Prosjektet mener at risikoen ved å stanse EpN-prosjektet midlertidig for å rette opp i svakheter, potensielt kan resultere i at prosjektet ikke kommer skikkelig i gang igjen.

På tross av mangler ved den tekniske EpN-løsningen **foreslår altså prosjektgruppa at vi innfører EpN ved de 4 resterende fakultetene etter tidsplanen over**. Prosjektgruppa mener det er viktig å holde prosjektets momentum oppe mens vi fortsatt har en erfaren og operativ prosjektgruppe/styringsgruppe og mens rammeverk, opplæringsopplegg, o.l. fortsatt er “ferskvare” fra fase 2 og kan gjenbrukes. Flere av utfordringene under punkt 5 b) har dessuten vært kjent siden 2019. Utfordringene har ikke stoppet UiOs første 4 fakultetet i å bruke EpN, og det bør være mulig for de 4 neste fakultetene å gjøre det samme uten å støte på altfor store problemer.

Samtidig som vi innfører EpN ved resten av UiO høst 23 og vår 24 (MED, JUS, OD, TF), er vi nødt til å følge opp de 3 første fakultetene i sitt EpN-arbeid fremover (HF, SV, UV). Vi kan ikke regne med at disse 3 fakultetene vil være “selvgående” EpN-fakulteter etter bare et knapt års EpN-bruk. Prosjektlederne mener likevel vi skal klare å gjennomføre utrullingen av EpN på resterende 4 fakultetene av UiO etter tidsplanen over og med de ressursene vi har til rådighet.

MN-fakultetet innførte EpN allerede i 2019, men vi må likevel regne MN delvis inn i EpN-prosjektet f.o.m. høst 23.

1. Sluttrapporten etter “EpN fase 1” (innføring av EpN på MN. 2019) peker på mange av de samme tekniske utfordringene som denne underveisevalueringen gjør. Også sluttrapporten fra fase 1 understreker viktigheten av å kartlegge de tekniske svakhetene ved EpN og UiOs publiseringsløsning. Rapporten fra fase 1 sier også at det blir viktig å informere de nye deltakerfakultet om de tekniske svakhetene ved EpN før videre utrulling. Dette har prosjektgruppa for fase 2 hatt for øyet gjennom hele prosjektperioden. [↑](#footnote-ref-1)